KIRJALLINEN KYSYMYS E-2595/00 esittäjä(t): Fernando Fernández Martín (PPE-DE) komissiolle. Siniset liput.



Virallinen lehti nro 103 E , 03/04/2001 s. 0193 - 0194



KIRJALLINEN KYSYMYS E-2595/00 esittäjä(t): Fernando Fernández Martín (PPE-DE) komissiolle (1. elokuuta 2000) Aihe: Siniset liput Käytännössä kaikki Kanarian saarten tiedotusvälineet ovat kertoneet, että Euroopan unioni on antanut sinisiä lippujaan saarten kuudelle satamalle. Saamieni tietojen mukaan tämä lahjoitus on tullut vuosittain 12 vuoden ajan Espanjaan niin sanotulta Euroopan ympäristökoulutussäätiöltä (FEEE), hallituksista riippumaton järjestö, joka alunperin perustettiin Ranskassa 1985. Mikä suhde FEEE:llä ja Euroopan unionin toimielimillä on ja millä perusteella sillä on oikeus myöntää Euroopan unionin sinisiä lippuja? Onko komissio tai joku muu Euroopan unionin elin vastuussa siitä, että kaikki lipun saaneet uimarannat ja urheilusatamat ovat Euroopan unionin uimavesidirektiivin ja siihen perustuvien määräysten mukaisia? Margot Wallströmin komission puolesta antama vastaus (19. syyskuuta 2000) Sinilippukampanjan aloitti Euroopan ympäristökasvatusjärjestö (FEEE), jonka päämaja sijaitsee Kööpenhaminassa Tanskassa. Kampanjan tavoitteena on tiedottaa yleisölle useiden yhteisöön kuuluvien ja sen ulkopuolisten Euroopan maiden rantojen tilasta ja lisätä paikallisviranomaisten ja matkailuelinkeinon harjoittajien tietoisuutta ympäristöasioista. FEEE:llä on osallistujamaissa assosioituneita järjestöjä (kansalliset toimijat), jotka arvioivat sinilippua hakeneet rannat. Arvio kohdistuu pääasiassa neljään kriteeriin, joita varten on vahvistettu sekä pakolliset että ohjeelliset vaatimukset: ympäristökasvatus- ja valistus, ympäristönhoito, turvallisuus ja palvelut sekä vedenlaatu. Vedenlaatua koskeva kriteeri perustuu uimaveden laadusta 8. joulukuuta 1976 annetussa neuvoston direktiivissä 76/160/ETY(1) asetettuihin ohjearvoihin. Komissio osallistui aiemmin FEEE:n lautakunnan työskentelyyn. Lautakunta päättää viime kädessä, myönnetäänkö sinilippu rannoille, joista kansalliset lautakunnat eivät ole päässet päätökseen, ja ratifioi FEEE:n kansallisten toimijoiden päätökset. FEEE sai lisäksi komissiolta taloudellista tukea. Komissio kuitenkin päätti vuonna 1998 sekä taloudellisten että teknisten syiden vuoksi olla myöntämättä rahoitusta vuoden 1999 sinilippukampanjaan. Myöskään vuoden 2000 kampanja ei saanut taloudellista tukea, koska lipun myöntämistä koskevia valvontatoimenpiteitä ei pidetty riittävän tehokkaina. Siksi komissio ei osallistu millään tavalla sinilippuja myöntävän lautakunnan toimintaan. Sinilipun edellytykset täyttävät rannat kuuluvat yksinomaan FEEE:n vastuualueeseen. Komissio julkaisee vuosittain yhteisön uimaveden laatua koskevan kertomuksen viimeisimmän toukokuussa 2000. Kertomus julkaistaan painotuotteena kaikilla yhteisön kielillä ja sen saa myös Internetistä(2). Kanariansaarten 217 rannasta 195 täytti uimavesidirektiivin tiukemmat ohjearvot, 19 täytti pakolliset arvot ja vain kolme ei täyttänyt vaatimuksia. Komissio valmistelee parhaillaan parlamentille ja neuvostolle ehdotusta uimavesidirektiivin tarkistamiseksi. Uimaveden laadusta tiedottaminen suurelle yleisölle on yksi ehdotuksen pääkohdista. (1) EYVL L 31, 5.2.1976. (2) http://europa.eu.int/water/water-bathing/report.html.